作者：无名氏
词牌/韵律：十二时・忆少年

paragraphs: 宵景霁，河汉清夷。
旷典讲明时。
合祛升侑，孝德爰熙。
陈裸閟宫，澹觞太室，来奏天仪。
驷苍螭。
玉辂驭蕤绥。
觚陆展躬祠。
长梢饰玉，翠羽秀金支。
华始倡，雅韵出宫垂。
神来下，云车风马，缤暗蔼、宴栖迟。
毕觞流胙，紫烟竣事，棠梨回谒，宣室受蕃厘。
盛德无心专飨，端为民祈。
云恩有截，雨泽霈无涯。
君王愉乐，和气溢瑶卮。
寿天齐。
长拥神基。